Radikale ekonomiese transformasieDr. Pieter Mulder, voormalige leier van die Vryheidsfront Plus. Deur dr. Pieter Mulder, voormalige leier van die Vryheidsfront Plus Wat presies beteken die begrip radikale ekonomiese transformasie? Die begrip word vandag in bykans elke ANC-toespraak gebruik. Toe aan pres. Zuma gevra is wat hy met radikale ekonomiese transformasie bedoel, het hy ŉ baie vae verduideliking gegee – gevolg deur sy gewone senuweeagtige laggie. Ná 23 jaar van ANC-regering is armoede en werkloosheid meer en nie minder nie. Van die ANC se beloftes van ekonomiese groei en werk vir almal het niks gekom nie. Verkiesingsuitslae wys dat ANC-kiesers al meer ekonomies ontnugter raak. Julius Malema het hierdie gaping raakgesien. Dit skep vir hom ŉ geleentheid waarmee hy pres. Zuma en die ANC kan vernietig. Ja, hulle wat hom as ANC-jeugleier geskors het. Daarom kies Malema “EFF” as sy politieke party se naam – Economic Freedom Fighters – Ekonomiese Vryheidsvegters. Die begrip radikale ekonomiese transformasie dwing hy so op die politieke agenda af. Skielik, ná die ANC se terugslae by die stembus, begin pres. Zuma ook praat van radikale ekonomiese transformasie. In sy jaarlikse verklaring op 8 Januarie – ter viering van die ANC se stigtersdag – is radikale ekonomiese transformasie ŉ belangrike tema. Hy herhaal dit weer in vanjaar se staatsrede in die parlement. Blatant steel Zuma so sekere EFF-beleidstandpunte. Hierdeur probeer Zuma keer dat die EFF die ontnugterde ANC-kiesers daarmee aan hulle kant kry. Binne-in die ANC het die begrip radikale ekonomiese transformasie die afgelope paar maande die kodewoorde geword om te identifiseer watter ANC-leiers in die Zuma-kamp is. Verlede week het mev. Dlamini Zuma by ŉ byeenkoms in Sasolburg al die onrealistiese standpunte van haar eksman, pres. Zuma, herhaal en natuurlik na “radikale ekonomiese transformasie” verwys. Daarmee stuur sy die sein uit dat sy die Zuma-groep se kandidaat in die ANC-presidentsverkiesing in Desember is. ANC-leiers wat hierdie woorde vermy en eerder van “inklusiewe ekonomiese groei” praat, was tot onlangs nog duidelik nie in die Zuma-kamp nie maar wel in die Ramaphosa- en Gordhan-faksie in die ANC. Wat die ANC-debat en leierskapstryd skielik meer verwarrend maak, is dat Ramaphosa hierdie week (Woensdag 19 April) by die Black Business Council (BBC) hiervan afgewyk het. In sy toespraak verwys hy nou ook skielik na “radikale ekonomiese transformasie”. Beteken dit dat Ramaphosa nou ook in die Zuma-kamp is? Nee, dit beteken eenvoudig dat die ANC-leierskapresies voluit aan die gang is. Dit beteken verder dat dit nie ŉ geveg is om Suid-Afrika se mense of die wêreld se steun te kry nie. Hierdie kwessie is ŉ geveg om die steun van die ANC-taklede te kry. Dit is hierdie taklede wat in Desember vanjaar die nuwe ANC-president gaan aanwys. Deurdat Ramaphosa skielik dieselfde woorde as pres. Zuma en sy eksvrou gebruik, verhoed hy dat hulle die begrip radikale ekonomiese transformasie vir hulle alleen kan opeis. Ramaphosa se verduideliking van wat radikale ekonomiese transformasie beteken, verskil egter in verskeie opsigte van Zuma se vae verduidelikings. Die volgende paar maande gaan die meeste Suid-Afrikaners hierdie spel met woorde as deel van ŉ vernietigende leierskapgeveg binne die ANC moet verduur. Tans is dit propaganda-towerwoorde waaragter ANC-leiers hoop om hulle mislukkings weg steek deur die indruk te wek van groot nuwe ekonomiese planne. Wat radikale ekonomiese transformasie werklik in die praktyk beteken, sal in die toekoms afhang van wie hierdie leierskapstryd in Desember wen.